
Κυριακή, 19 Ιουλίου 2026

ΔΕΛΤΙΟ ΤΥΠΟY

Τραυματισμός επιβάτη Ε/Γ-ΚΑΤ/ΡΑΝ πλοίου στη Νάξο – Εντοπισμός και διάσωση 61 αλλοδαπών στην Ιεράπετρα – Μηχανική βλάβη Ι/Φ σκάφους στην Πάτμο – Ανατροπή σκάφους στη Θάσο

Τις μεσημβρινές ώρες σήμερα, ενημερώθηκε η Λιμενική Αρχή της Νάξου για τον τραυματισμό ενός 68χρονου ημεδαπού επιβάτη Επιβατηγού – Καταμαράν (Ε/Γ-ΚΑΤ/ΡΑΝ) πλοίου. Συγκεκριμένα, κατά τη διαδικασία αποβίβασης επιβατών στον λιμένα της Πάρου, και ενώ ο 68χρονος βρισκόταν εντός του χώρου εναπόθεσης αποσκευών του πλοίου, τραυματίστηκε στο κεφάλι από μία εξ αυτών που έπεσε από ύψος. Ακολούθως, μετά τον κατάπλου του πλοίου στον λιμένα της Νάξου, ο 68χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο – Κέντρο Υγείας Νάξου για την παροχή των πρώτων βοηθειών, απ' όπου και εξήλθε αυθημερόν. Προανάκριση διενεργείται από το Λιμεναρχείο Νάξου.
*****

	Τις πρωινές ώρες σήμερα, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες, στη θαλάσσια περιοχή νότια της νήσου Χρυσής. Οι συνολικά εξήντα ένας (61) αλλοδαποί (όλοι άνδρες), περισυλλέχθηκαν από Περιπολικό σκάφος Λ.Σ.-ΕΛ.ΑΚΤ. (Π.Λ.Σ.) και μεταφέρθηκαν στο λιμάνι της Ιεράπετρας. Προανάκριση διενεργείται από το Λιμεναρχείο.

*****

Τις μεσημβρινές ώρες σήμερα, ενημερώθηκε η Λιμενική Αρχή της Πάτμου για μηχανική βλάβη ιστιοφόρου (Ι/Φ) σκάφους σημαίας Ιταλίας, στη θαλάσσια περιοχή «ΑΣΠΡΗ» Πάτμου. Στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το επιβατηγό-δρομολογιακό (Ε/Γ-Δ/Ρ) «ΑΡΤΕΜΙΣ» Ν. Πάτμου 29, τα οποία εντόπισαν το Ι/Φ με τους δύο αλλοδαπούς (υπήκοοι Ιταλίας) επιβαίνοντές του, καλά στην υγεία τους. Στη συνέχεια, το Ι/Φ μεταφέρθηκε στο λιμάνι Σκάλας Πάτμου με τη συνδρομή του Ε/Γ-Δ/Ρ και συνοδεία ΠΛΣ, όπου προσέδεσε με ασφάλεια. Από το Λιμεναρχείο Πάτμου απαγορεύτηκε ο απόπλους του Ι/Φ, μέχρι την αποκατάσταση της βλάβης και την προσκόμιση βεβαιωτικού αξιοπλοΐας, ενώ από το συμβάν δεν παρατηρήθηκε θαλάσσια ρύπανση.

Τις μεσημβρινές ώρες σήμερα, ενημερώθηκε η Λιμενική Αρχή της Θάσου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την ανατροπή εκμισθούμενου σκάφους με έξι αλλοδαπούς επιβαίνοντες(υπηκόους Ρουμανίας), στη θαλάσσια περιοχή «ΠΟΤΟΣ» Θάσου. Στο σημείο μετέβησαν έτερο σκάφος του εκμισθωτή, καθώς και το ιστιοφόρο «KOZMOS» σημαίας Τουρκίας, τα οποία εντόπισαν το ανατραπέν σκάφος και περισυνέλεξαν τους επιβαίνοντες του, οι οποίοι μεταφέρθηκαν στη στεριά δηλώνοντας καλά στην υγεία ους. Το σκάφος ανελκύστηκε με ασφάλεια στο λιμάνι των Λιμεναριών. Από το συμβάν δεν παρατηρήθηκε θαλάσσια ρύπανση. Προανάκριση διενεργείται από το Α’ Λιμενικό Τμήμα Θάσου του Κεντρικού Λιμεναρχείου Καβάλας.

